ក្រុមហ៊ុន​ចិន​ចាប់​ផ្តើម​បើក​ប្រតិបត្តិការ​ខួង​ប្រេង​នៅ​សមុទ្រ​កម្ពុជា
កម្ពុជា​គ្រោង​​នឹង​ទទួល​តំណក់​ប្រេង​ជា​លើក​ដំបូង​នៅ​វេលា​ម៉ោង​១២ ​ថ្ងៃ​ទី​១២ ​ខែ​១២ ​និង​ឆ្នាំ​២០១២​ខាង​មុន​នេះ។
ក្រុមហ៊ុនសារជីវកម្មប្រេងជាតិដ៏ធំមួយរបស់ប្រទេសចិនដែលមានឈ្មោះថា CNOOC (China National Offshore Oil Corporation) គ្រោងនឹងខួងយកប្រេងនៅក្នុងសមុទ្រកម្ពុជានៅចុងខែតុលានេះ។ នេះបើតាមការបញ្ជាក់នៅក្នុងរបាយការណ៍មួយស្តីពីអំពីផលប៉ះពាល់បរិស្ថានរបស់ក្រុមហ៊ុន CNOOC ដែល វីអូអេសំឡេងសហរដ្ឋអាមេរិកបានទទួល។ របាយការណ៍បានឲ្យដឹងថាក្រុមហ៊ុន CNOOC ត្រូវបានអនុញ្ញាតពីអាជ្ញាធរជាតិប្រេងកាតកម្ពុជាឲ្យរុករកប្រេងនៅក្នុងប្លុក F ដែលមានផ្ទៃក្រឡាប្រមាណជាង៤.៧០០គីឡូម៉ែតនឹងមានចម្ងាយប្រមាណជាង៣៧គីឡូម៉ែតពីភាគនិរតីនៃក្រុងព្រះស៊ីហនុ។ ក្រុមហ៊ុន CNOOC នៅថ្ងៃច័ន្ទ បានធ្វើបទបង្ហាញរបស់ខ្លួន នៅឯក្រសួងបរិស្ថានស្តីពីផលប៉ះពាល់បរិស្ថានមុននឹងក្រុមហ៊ុននេះឃួងរុករកប្រេង។ បទបង្ហាញនេះ មានការចូលរួមពីក្រសួងបរិស្ថាន ក្រសួងឧស្សាហកម្ម រ៉ែ និងថាមពល ក្រសួងសេដ្ឋកិច្ច និងហរិញ្ញវត្ថុ ក្រសួងកសិកម្ម និង ក្រុមប្រឹក្សាអភិវឌ្ឍន៍កម្ពុជា។ នៅថ្ងៃច័ន្ទនេះ វីអូអេខ្មែរមិនអាចសុំសេចក្តីអត្ថាធិប្បាយបានទេពីមន្ត្រីរដ្ឋាភិបាលសំខាន់ៗដែលរួមមានលោកម៉ុក ម៉ារ៉េត រដ្ឋមន្ត្រីក្រសួងបរិស្ថាន។ លោក ម៉ម សម្បត្តិ ប្រធានក្រុមប្រឹក្សាភិបាលនៃបណ្តាញផលប៉ះពាល់បរិស្ថាន និងសង្គមមកពីវិស័យឧស្សាហកម្មនិស្សារណកម្មបាននិយាយថា នេះគឺជាបញ្ហាល្អមួយដែលក្រុមហ៊ុន CNOOC បានសិក្សាពីប៉ះពាល់បរិស្ថានមុននឹងសម្រេចខួងរុករកប្រេង។ «ខ្ញុំគិតថានេះជាដំណើរការមួយល្អ ដែលសមស្របទៅនឹងទម្រង់ការ ឬមួយក៏ច្បាប់នៅក្នុងតំបន់ហើយនឹងអន្តរជាតិ។ ហើយខ្ញុំគិតថា បើក្រុមហ៊ុនប្រេងដទៃទៀតនៅក្នុងប្រទេសកម្ពុជាធ្វើដំណើរការដូចក្រុមហ៊ុននេះ អញ្ចឹង។ ខ្ញុំគិតថា ល្អមែនទែន»។ លោកនាយករដ្ឋមន្ត្រី ហ៊ុន សែនកម្ពុជា ធ្លាប់បានអះអាងថា កម្ពុជានឹងទទួលតំណក់ប្រេងជាលើកដំបូងនៅវេលាម៉ោង១២ ថ្ងៃទី១២ ខែ១២ និងឆ្នាំ២០១២ខាងមុននេះ។ លោក ម៉ម សម្បត្តិ បានមានប្រសាសន៍ថានេះគ្រាន់តែជាផែនការមួយតែប៉ុណ្ណោះ ក៏ប៉ុន្តែកម្ពុជាអាចនឹងទទួលបានមុនផែនការ ឬក៏ក្រោយផែនការកំណត់។ «បើសិនជាថ្ងៃ១២ ម៉ោង១២ ខែ១២ ឆ្នាំ២០១២ ពេលហ្នឹងយើងអាចរកបានតំណក់ប្រេងដំបូង ខ្ញុំគិតថា ជាការប្រសើរមែនទែន។ តែទោះជាយ៉ាងណាក៏ដោយ ក្នុងឆ្នាំដំបូង ចំណូលដែលបានមកពីប្លុក A នេះ វាមិនអាចយកមកអភិវឌ្ឍន៍អីបានទេពីព្រោះចំណូលនេះ ត្រូវយកទៅទូទាត់ថ្ងៃរុករក គេហៅថាថ្ងៃស្រាវជ្រាវ»។ កម្ពុជាមានអណ្តូងប្រេងកាតចំនួនបីតំបន់គឺនៅតំបន់ត្រួតស៊ីគ្នានៅក្នុងឈូងសមុទ្រកម្ពុជា និងថៃ ដែលមានពីប្លុកទី១រហូតទៅដល់ប្លុកទីបួន។ តំបន់ឈូងសមុទ្រ ដែលមានពីប្លុក A, B, C, D, E និង F នៅតំបន់ដែនគោកជុំវិញបឹងទន្លេសាប ហើយក្រុមហ៊ុន Chevron របស់សហរដ្ឋអាមេរិកបានរកឃើញអណ្តូងប្រេងចំនួនបួនកន្លែងនៅក្នុងប្លុក A ដែលមាននៅក្នុងបាតសមុទ្រនៃក្រុងព្រះស៊ីហនុ។ ដើម្បីបានចំណូលពីធនធានធម្មជាតិ និងឧស្ម័ន និងដើម្បីជៀសវាងបណ្តាសាប្រេង កម្ពុជាកំពុងធ្វើសេចក្តីព្រាងច្បាប់ចំនួនពីរ គឺសេចក្តីព្រាងច្បាប់ប្រេងនិងឧស្ម័ន និងសេចក្តីព្រាងច្បាប់ស្តីពីការយកពន្ធលើប្រាក់ចំណូលពីប្រេង និងឧស្ម័ន ដែលកំពុងឋិតនៅក្នុងដៃទីស្តីការគណៈរដ្ឋមន្ត្រីនៅឡើយ។ យោងតាមស្ថិតិរបស់អាជ្ញាធរជាតិប្រេងកាតកម្ពុជាបានឲ្យដឹងថា មានក្រុមហ៊ុនចំនួន២០កំពុងដំណើរការរុករកប្រេងកាតនៅកម្ពុជា៕